27ê teşrîna peyêne ya 2020î ra nata zîndanan de vera tecrîdkerdişê Rayberê Şarê Kurdî Abdullah Ocalanî û vera binpaykerdişanê heqanê tepişteyan grevê vêşanîye yeno kerdene. Grevê vêşanîye vera tepişteyan teda û cezayê dîsîplînî zî zêdîyayî. Goreyê muracatanê Komeleya Heqanê Merdiman (ÎHD) a Îstanbulî îdareyê zîndanan ê Herêma Marmara wazenê grevê vêşanîye wa biqedo. Hetê bînî ra Zîndanê Maltepe ra tepişte Gorgun Oktar, Zîndanê Sîlîvrî ra Metîn Orman û Zîndanê Bandirma ra Muhîttîn Altunî pê mektubanê xo da zanayene ke binpaykerdişê heqanê tepişteyan dewam kenê û heta tecrîd nêqedo ê çalakîyanê xo rê do dewam bikerê.
Endamê Komîsyonê Zîndanan ê ÎHDyî Mehmet Acettîn ANFyî rê polîtîka û cezayê dîsîplînî yê vera tepişteyanê grevê vêşanîye ercnayî.
Acettînî pare kerd ke pê qanûnê înfazî yê neweyî îdareyê zîndanan û Wezaretê Edaletî hetê tedakerdişî ra bîyî xurtêr û vat: ''Dewlete ewro pê na polîtîka kena ke verê grevê vêşanîye bigêra. Prosesê peyênî de cezayê dîsîplînî zaf zêdîyayî. Reyna cezayê têkilîye zî zêdîyayî. Verî eke sûcêk 3 reyî biameyêne kerdene ceza ameyêne dayene tepişteyan. La ewro sûco yewin de ceza dîyena ke îdareyê zîndanan beşdarîya grevê vêşanîye sey sûc vînenê.''
Acettînî îfade kerd ke dima ke 'Komîsyonê Çimdarîya Înfazî' ronîya tehlîyeyî zî yenê astengkerdene û vat: ''Tepişteyî 6 menganê peyênan de gêrîyenê binê çimdarîye û nênê veradayene. Ma cara pawitêne ke ceza bêra dayene tepişteyanê grevê vêşanîye. Polîtîkaya Wezaretê Edaletî û hukmatî wina ya. Xora nê kerdiş û înfazî îlegal ê. Tay tepişteyan rê sloganan ra semed cezaya pêvînayîş, avûkat û mektube zî dîyena. Ma vera kerdişê grevê vêşanîye yê la xora semedo ke tepişteyan birêka winasêne daye ma hetê înan de yê. Ma kenê ke tepişteyî bêxesar, weş û war têkoşînê xo bîyarê ca. AKP wina bîyo ke xo sey tek merkez vîneno û bi taybetî vera grevê vêşanîye polîtîkaya xidare ano ca. Tepişteyî pê na çalakîye wazenê vengê xo bidê eşnawitene.''
Acettînî vist vîrî ke 2018-2019 de tewr tay 7 hezar tepişteyî tewrê grevê vêşanîye bibî û vat: ''Dewlete soz dana la temînatêkê fermî nêvirazena. Wezaretê Edaletî yan zî dezgehê bînî zî nêvirazenê. Tecrîd bi xo caardişêko winasên o ke cuya merdimî vurneno îşkence. Dewlete vana 'Ya ti sey mi kenî yan zî ti nêvejîyenî teber.' 2019 de rêxistinanê komelê sivîlî vat ê do çareserîye bikerê la konjukturî destûr nêda ney. Nika tecrîd pêro komelî ra vila bîyo. Îqtîdarî komelêko bêveng aferna.''
